
I. 
Charakteristika

1.  Lesné požiare začínajú horením pôdneho pokrytia. Spoločným znakom lesných požiarov a procesu ich rozvoja je postupné šírenie frontu plameňa. Táto rýchlosť závisí od hustoty, druhu a od stavu rastlinného pokrytia, jeho vlahy, od vlhkosti vzduchu a jeho teploty, charakteru a reliéfu prostredia, klimatických podmienok a rýchlosti vetra. V prvej fáze vzniká pozemný požiar, ktorý za určitých podmienok môže prejsť do korunového požiaru. V machovitej pôde sa požiar môže preniesť do hĺbky - vzniká podzemný požiar. Pri týchto požiaroch hrozí v dôsledku vyhorenia koreňov stromov nebezpečenstvo vzniku prepadlísk a zavalenie stromami. Pri lesných požiaroch môže dôjsť v dôsledku prehriatia vzdušných prúdov alebo silného vetra k prenosu požiaru horiacimi časticami na väčšie vzdialenosti.
2.  Lesné požiare sa členia na

     a) pozemné - sú charakteristické horením pôdneho pokrytia (rastlinný porast, stromový odpad, kroviny a podobne),
     b) korunové - sú charakteristické rýchlym rozvojom požiaru, možnosťou rýchlej zmeny smeru šírenia, prenosom požiaru na veľké vzdialenosti a vznikom veľkého tepla; môžu sa šíriť nezávisle od povrchového požiaru alebo súčasne s ním,
     c) podzemné - sú charakteristické skrytou, spravidla kruhovou formou šírenia žeravými kanálikmi, pričom plamene môžu preniknúť aj na povrch a spôsobiť požiar na povrchu.

II. 

Úlohy a postup činnosti

1.  Veliteľ zásahu na mieste udalosti rozhodne 

     a)  o vykonaní prieskumu a o predbežnom nasadení síl a prostriedkov,

b) o privolaní posilových hasičských jednotiek, leteckej techniky, zamestnancov        a špeciálnej techniky majiteľa alebo správcu lesa a o požiadaní nasadenia ozbrojených síl Slovenskej republiky, ako aj občanov, ak z vyhodnotenia prieskumu takáto potreba vyplynie,
c) o umiestnení čerpacích stanovíšť na vodnom zdroji a o spôsobe dopravy vody na požiarisko, o umiestnení prenosných nádrží v nedostupných terénoch a ich doplňovaní vodou pomocou leteckej techniky a o doprave vody z nich na požiarisko, napríklad pomocou plávajúcich čerpadiel, 
d) o počte a o druhoch prúdov a smeroch ich nasadenia, typoch prúdnic, prenosných hasiacich zariadení a ďalších vecných prostriedkov, pričom zohľadňuje druh požiaru (pozemný požiar alebo  korunový požiar) a o spôsobe zamedzenia šírenia požiaru napríklad vytvorením priesekov, skyprením pásov, alebo založením protipožiaru,
e) o dodržiavaní zásad bezpečnosti a ochrany zdravia pri práci a o použití osobných ochranných pracovných prostriedkov, a to najmä v extrémnych terénoch a v neprístupných terénoch (v skalnatých masívoch); pri podzemných požiaroch rozhodne o istení príslušníkov lanami,
f) o dodržiavaní zásad pitného režimu a stravovania všetkých zasahujúcich osôb,
g) o rozdelení požiariska na zásahové úseky a určuje ich veliteľov, ako aj o zriadení riadiaceho štábu, ak to situácia vyžaduje,
h) o zapojení majiteľov a užívateľov lesných porastov do zdolávania požiarov,
i) o zabezpečení mapy lesných porastov,
j) o zabezpečení spojenia na požiarisku a s operačným strediskom a o spôsobe poskytovania informácií o situácii na mieste zásahu,
k) o nasadení lezeckých skupín zboru a leteckých skupín zboru v extrémnom teréne a v neprístupnom teréne,
l) o vytvorení príjazdových ciest pre hasičskú techniku.
2.  Pri vykonávaní prieskumu sa zisťuje

     a)  druh horiaceho porastu,
b) intenzita a plocha požiaru,
c) členitosť terénu,
d) rýchlosť a smer šírenia ohňa,
e) možnosť rozšírenia požiaru na iné objekty a porasty,
f) ohnisko alebo ohniská požiaru,
g) stav prístupových ciest,
h) miesta vodných zdrojov, prístupové cesty k nim a možnosť čerpania vody,
i) nebezpečné miesta pre zasahujúcich príslušníkov,
j) prírodné prekážky, ktoré môžu brániť šíreniu alebo môžu zastaviť požia,           a  ktoré sú vhodné na organizovanie ochrany,
k) oporné línie na založenie protiohňa,
l) potreba použitia leteckej techniky, a to najmä pri korunových požiaroch                a v miestach neprístupných pre požiarnu techniku.

3.   Činnosť zasahujúcich príslušníkov na mieste udalosti:

      a) obsluhujú hasičskú techniku a zabezpečujú dodávku hasiacej látky na požiarisko, a ak to situácia vyžaduje, aj v prenosných nádobách s ručnou pumpou,
b) efektívne využívajú potrebné množstvo hasiacej látky na likvidáciu požiaru a jeho jednotlivých ohnísk,
c) samostatne reagujú na novo vzniknutú situáciu, napríklad na zmenu šírenia požiaru, a bez zbytočného odkladu o nej  informujú svojho veliteľa,
d) ak hrozí nebezpečenstvo z omeškania, samostatne a účelne premiestňujú, predlžujú a skracujú hadicové vedenia; o vykonaných zmenách informujú svojho veliteľa,
e) ak to situácia vyžaduje používajú na hasenie aj jednoduché hasiace prostriedky, ako sú krompáče, lopaty, tlmnice a podobne,
f) pri podzemných požiaroch sa pohybujú po preskúmaných miestach, aby sa nepreborili do vyhorených podzemných priestorov.

4.   Niektoré odporúčané metódy pri zdolávaní lesných požiarov:

      a) povrchové požiare sa hasia udusením (lopaty, tlmnice, hasiace rúška a podobne), zahádzaním horiaceho materiálu zeminou, skyprením pôdy, vytvorením deliacich pásov v smere šírenia požiaru, hasením vodou alebo aj so zmáčadlami,
b) korunové požiare sa hasia vytvorením deliacich pásov, pomocou leteckej techniky a v krajnom prípade aj založením tzv. protiohňa,
c) podzemné požiare sa hasia po zistení obvodu požiaru sondami vytvorením priekop podľa hĺbky požiaru a priestor podľa možnosti zalejeme vodou;                v priestore požiaru sa musia z povrchu odstrániť horľavé materiály (stromový odpad, porast, krovie a podobne).

5.   Pri nasadení leteckej techniky treba zabezpečiť
      a)  umiestnenie štábu veliteľa zásahu čo najbližšie k pristávacej ploche, 
b) pridelenie najmenej jedného člena leteckej záchrannej skupiny (letecký koordinátor), ktorý s veliteľom zásahu a s leteckým personálom spolupracuje pri plánovaní činností s použitím leteckej techniky a hasičských jednotiek, 
c) mapy priestoru zásahu,
d) logistické vybavenie štábu veliteľa zásahu, umožňujúce prepojenie  s elektronickým vybavením, ako je termokamera, videokamera, digitálny fotoaparát a podobne,
e) do priestoru zásahu vysadzovať z vrtuľníkov skupiny po štyroch až piatich leteckých záchranároch, vybavených Genfo-vakmi, sekeromotykami, motorovou pílou, rádiostanicou s náhlavovou súpravou, náhradnými zdrojmi, elektrickými svietidlami, pitnou vodou, mapou priestoru a podobne, 
f) čo najskôr pristúpiť k povolaniu ďalších hasičských jednotiek za účelom vytvárania potrebných záloh,
g) povolanie na miesto zásahu najmenej dve jednotky leteckej záchrannej služby v prípade nasadenia leteckej techniky, 
h) navádzanie vrtuľníkov na miesto zásahu vykonávať v hodinovom systéme,
i) využívanie na dopravu vody do výšky alebo hasenie v ťažko prístupnom teréne   OTO-vaky alebo spôsob vytvárania vyhĺbených jám s plávajúcimi čerpadlami a hadicami typu D; vhodné je používať aj veľkokapacitnú prenosnú nádrž typu Fireflex  s kapacitou 36 000 l ,
j) neprijímanie záverov o odvolávaní hasičských jednotiek z priestoru zásahu do    16. 00 h,
k) ak sú zásahové práce počas nočných hodín prerušené, treba ich obnoviť už v skorých ranných hodinách, pretože v  dopoludňajších hodinách sa zvyšuje rýchlosť vetra a termické prúdenie, čo negatívne ovplyvňuje lokalizačné práce najmä vo vysokohorskom teréne s ihličnatým porastom,
l) dovážanie len suchej stravy a pitnej vody zasahujúcim hasičským jednotkám priamo do priestoru zásahu, nakoľko je menej náročná na prepravu, ľahko prenosná, trvanlivejšia, každý príslušník si vezme, koľko potrebuje a použije podľa potreby; teplé jedlo treba poskytnúť hasičským jednotkám, ak je to možné, až po vystriedaní v priestore, na to určenom,
m) vhodné využitie zamestnancov lesnej stráže, lesných hospodárov, zamestnancov štátnych lesov, alebo predsedov urbariátov pri riadení premávky po zvážniciach, kde regulujú premávku v jednotlivých smeroch, 
n) spoluprácu so zamestnancami Horskej záchrannej služby, ktorí sú schopní so svojou kvalifikáciou a skúsenosťami s podobnou pracovnou činnosťou plniť náročné úlohy a zabezpečovať činnosti spojené s prevádzkou leteckej techniky      a s pohybom v exponovanom teréne.

III. 
Očakávané zvláštnosti
1. Pri lokalizácii a likvidácii lesných požiaroch môže dôjsť k strate orientácie v dôsledku

      a)  veľkého zadymenia, zníženej viditeľnosti (hmla, opar)  a tmy,

b) neznalosti terénu a jeho členitosti,

c) intenzívneho plošného horenia (strach a panika).
2.  Pri zdolávaní lesných požiarov môže dôjsť k fyzickému vyčerpaniu príslušníkov    v dôsledku dlhodobej inhalácie produktov a splodín horenia a k prehriatiu organizmu v dôsledku zvýšenej a dlhotrvajúcej fyzickej námahy v členitom horskom teréne. Ďalšie nebezpečenstvo hrozí zasahujúcim príslušníkom              v dôsledku obkolesenia ohňom väčšinou pri zmene smeru vetra, ako aj pri zosuve pôdy v dôsledku vyhorenia koreňov v podzemných priestoroch.

